b"\n_START_ARTICLE_\nWilliam Laud\n_START_SECTION_\nKarriere\n_START_PARAGRAPH_\nLaud ble f\xc3\xb8dt i Reading i Berkshire, i en familie av noks\xc3\xa5 lav stand. Hans far var tekstilhandler, noe Laud var f\xc3\xb8lsom overfor gjennom hele sin karriere. Han gikk p\xc3\xa5 Reading School, og fikk s\xc3\xa5 et stipend for \xc3\xa5 studere ved St. John's College i Oxford._NEWLINE_5. april 1601 gikk han i kirkelig tjeneste. Hans katolske sympatier og hans antipatier mot puritanisme, kombinert med et stort intellekt og dyktig organisasjonsevne, f\xc3\xb8rte til at han snart ble kjent. Den kalvinistiske fl\xc3\xb8yen i Den engelske kirke var sterk p\xc3\xa5 det tidspunkt, og Lauds tro p\xc3\xa5 apostolisk suksesjon var vanskelig \xc3\xa5 svelge for mange. I 1605 m\xc3\xa5tte han, tildels mot sin vilje, vie Charles Blount, 1. jarl av Devon med en fraskilt kvinne. I 1609 ble han rektor i West Tilbury i Essex._NEWLINE_Han steg i gradene, og ble i 1611 president for St. John's College, i 1614 prebendar i Lincoln og i 1615 erkediakon i Huntingdon. Han ble konsekrert som biskop av St David's i 1622, og flyttet til Bath and Wells i 1626 og London i 1628. Takket v\xc3\xa6re beskyttere som George Villiers, 1. hertug av Buckingham og kongen ble han i 1633 erkebiskop av Canterbury og dermed primas for Den engelske kirke. Som andre erkebiskoper i denne perioden var han ogs\xc3\xa5 involvert i politikk, hvor han konsekvent st\xc3\xb8ttet kongen og Thomas Wentworth, 1. jarl av Strafford. Man mener at han forfattet den kontroversielle Declaration of Sports som ble utstedt av kongen i 1633._NEWLINE_I 1630 ble han kansler ved University of Oxford, og involverte seg langt mer i driften av universitetet enn de fleste av sine forgjengere. Han gjorde viktige bidrag til nye statutter, som var ferdige i 1636. Fra 1633 til 1645 var han den femte kansleren for Trinity College i Dublin.\n_START_SECTION_\nH\xc3\xb8ykirkelig politikk\n_START_PARAGRAPH_\nOrdspillet \xc2\xabgi stor pris til Herren, og lite laud (ros) til Djevelen\xc2\xbb var en advarsel til kongen, som skal ha kommet fra den offisielle hoffnarren Archie Armstrong. I tillegg til det \xc3\xa5penbare ordspillet p\xc3\xa5 erkebiskopens navn, ble det ogs\xc3\xa5 oppfattet som en henvisning til at Laud var liten av vekst, noe han hadde komplekser for._NEWLINE_Laud var en oppriktig anglikaner og en lojal unders\xc3\xa5tt, og m\xc3\xa5 ha blitt frustrert da hans puritanske motstandere anklaget ham for papisme. Strafford s\xc3\xa5 puritanismen som en politik trussel, mens Laud s\xc3\xa5 den som en trussel mot episkopatet. Puritanerne f\xc3\xb8lte ogs\xc3\xa5 at de var truet, p\xc3\xa5 en tid hvor motreformasjonen gikk sin gang p\xc3\xa5 kontinentet, og tredve\xc3\xa5rskrigen ikke gikk slik protestantene hadde h\xc3\xa5pet. Det var uunng\xc3\xa5elig at de ville komme til \xc3\xa5 se Lauds h\xc3\xb8ykirkelige politikk som en negativ utvikling._NEWLINE_Hans politikk var ogs\xc3\xa5 influert av noe annet, nemlig et \xc3\xb8nske om uniformitet i kirken. For ham var dette et oppriktig uttrykk for noe han mente l\xc3\xa5 til embetet, men for motstanderne, selv de som bare hadde minimalt avvikende syn, ble det oppfattet som forf\xc3\xb8lgelse. Dermed klarte han mot sin vilje \xc3\xa5 samle st\xc3\xb8tte for motstanderne av det anglikanske kompromisset. I 1637 ble William Prynne og to andre d\xc3\xb8mt til lemlesting \xe2\x80\x93 avkapping av \xc3\xb8rene og brennemerking p\xc3\xa5 begge kinn \xe2\x80\x93 for oppviglende snakk._NEWLINE_Intoleransen mot presbyterianisme strakk seg til Skottland, hvor den f\xc3\xb8rte til opprettelsen av Covenanters og bispekrigene. Det lange parlamentet i 1640 anklaget Laud for h\xc3\xb8yforr\xc3\xa6deri, og han ble fengslet i Tower of London. Der ble han sittende gjennom den tidlige fasen av borgerkrigen._NEWLINE_V\xc3\xa5ren 1644 ble han stilt for retten, men saken endte uten at retten klarte \xc3\xa5 komme frem til en dom. Parlamentet tok saken, og vedtok til slutt en s\xc3\xa6rlov som f\xc3\xb8rte til at Laud ble halshugget p\xc3\xa5 Tower Hill den 10. januar 1645. Han ble ben\xc3\xa5det av kongen, men dette ble ikke tatt til f\xc3\xb8lge._NEWLINE_Han har minnedag p\xc3\xa5 sin d\xc3\xb8dsdag b\xc3\xa5de i Den engelske kirke og i Den episkopale kirke i USA."